Batho ga ba na nnete _ News24
Batho ga ba na nnete
RE le batho re baikaketsi. Re a ikaketsa. Ga re na nnete. Re tshela botshelo jo re naganang gore batho ba bo lebeletse mo go rona. Ke nnete re tshwanetse ra tlhokomela le go tsaya tsiya gore batho ba re eng le gore setshaba se lebeletse gore re tshele jang.
Kana nna ke MoKreste mme ke ya kerekeng. Fela ke nagana gone koo ke mo go tletseng baikaketsi gone go feta mo ditulong tse dingwe.
Fa o le moeteledipele, moruti, morutabana, letona, jalo jalo, gagolo fa o le mo maemong a go ka tlhotlheletsa mokgwa o batho ba ka tshelang ka gone, nna sekai. Dira se o sebuang.
Fa o rata motho o utlwa botlhoko go feta fa a go tlhabisa ditlhong go na le motho o o senang sepe le ena.
Fa o le motho o tshwanetse wa itlhompha gore ba bangwe ba tle ba go tlhomphe. O ka se reke tlhompho. Tlhompho wa e ungwa go tswa mo ditirong tsa gago. Ke maungo a tse dintle tse o di dirang.
Rona re batla go tlhomphiwa fela tse re di dirang di tlhabisa kgala. Batho ba tla re sala morago jang re ba tlongtlolola? Bana ba tla tlhompha batsadi jang batsadi ba dira matlhabisa ditlhong? Ke mme kgotsa ke rre ke a nwa ke a feba fela ke kgalemela ngwana gore a se ke a nwa a feba.
Re batho re dira diphosho. Ba bangwe ba re re itira botoka. Fa o le motho o ka dira diphoso fela wa ithuta go tswa mo diphoshong tsa gago. Ga go bolele gore moeteledipele a ka se dire phoso fela ba bangwe matshelo a bone ke diphosophoso.
Ga se dikai mo gae kgotsa mo morafeng mo ba tshelang gone. Fa motho a le ko kerekeng ke ene a itseng go rapela le go rera fela fa a tswa ka mojako wa kereke o fetogile. Re tlhoile bang ka rona fela re re re barapedi. Re fufegela ba bangwe. Re tshaba nnete.
Fa motho a bua nnete re a mo tlhoya. Fa motho a re kgala ga re sa mo tlhole re mo rata. Nnete e tla dula e le nnete go sa kgathalesege gore e re utlwisa botlhoko kgotsa nnyaa.